Diari Oficial de la Generalitat Valenciana


Sumari del DOGV 4172, del 21-01-2002 (2001/12085)

ORDRE de 20 de desembre de 2001, de la Conselleria d'Economia, Hisenda i Ocupació, per la qual s'estableix el procediment d'homologació i el règim d'ajudes dels centres associats del Servei Valencià d'Ocupació i Formació en l'àmbit de la intermediació laboral i es regulen les accions realitzades pels citats centres.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2001/12/20/(2)/dof/vci/html**

### Dades del document

Número de DOGV
:   4172

Data del DOGV
:   21-01-2002

Secció del DOGV
:   I. DISPOSICIONS GENERALS

Número del document
:   2001/12698


Data del document
:   20-12-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * oficina d'ocupació
    * procediment administratiu
    * accés a l'ocupació
    * legislació
    * homologació

ORDRE de 20 de desembre de 2001, de la Conselleria d'Economia, Hisenda i Ocupació, per la qual s'estableix el procediment d'homologació i el règim d'ajudes dels centres associats del Servei Valencià d'Ocupació i Formació en l'àmbit de la intermediació laboral i es regulen les accions realitzades pels citats centres. [2001/Q12768]
  
La Llei 3/2000, de 17 d'abril, per la qual es crea el Servei Valencià d'Ocupació i Formació (Servef), estableix que el citat organisme autònom de la Generalitat Valenciana és l'encarregat de gestionar les polítiques d'ocupació i formació professional, la intermediació entre oferents i demandants en el mercat de treball i l'orientació laboral a la Comunitat Valenciana, de forma coordinada amb altres òrgans administratius de la Generalitat Valenciana.
  
La citada llei va suposar un notable avanç en el concepte de la intermediació laboral en configurar l'aparició d'uns centres associats aliens al corpus administratiu, als quals es reserva una labor de col·laboració en la intermediació. Per primera vegada a la Comunitat Valenciana, es va a regular la participació d'uns centres col·laboradors en els processos de la demanda i l'oferta d'ocupació, de forma paral·lela i supervisada per la xarxa de centres propis del Servef. La citada opció està fonamentada en concret en l'elevat volum i la dispersió geogràfica de les tasques relacionades amb la inscripció i el registre dels demandants i de les ofertes d'ocupació que donen suport i complementen les activitats realitzades per la xarxa de centres Servef, així com en una nova concepció moderna de l'exercici de potestats administratives a través de centres homologats als mecanismes i pautes administratives que puguen prestar una labor de col·laboració i complementació de les tasques públiques. Aquesta és l'aposta del nou model d'actuació del Servef i en el qual l'administració autonòmica deixa una empremta de major participació en les tasques públiques des de sectors de la societat compromesos a aconseguir un mercat de treball àgil i modern, buscant sempre la millor satisfacció dels interessos públics.
  
Per aquest motiu, el Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del Servei Valencià d'Ocupació i Formació, adscrit a la Conselleria d'Economia, Hisenda i Ocupació, configura els centres col·laboradors i associats del citat organisme com a ens que presten un servei de suport en les seues àrees competencials de forma continuada, sense integrar l'estructura organitzativa de l'organisme.
  
Aquesta ordre desenvolupa el procediment d'homologació d'aquelles entitats que desitgen cooperar en les actuacions amb el Servei Valencià d'Ocupació i Formació, com a centres associats en l'àmbit de la intermediació laboral, atés que posteriorment es desenvoluparan els centres de Formació Professional i establint els requisits que han de reunir i els mitjans materials i humans que han de disposar per a prestar un servei de qualitat a aquells usuaris, demandants o oferents d'ocupació, que voluntàriament requerisquen els seus servicis.
  
D'altra banda, aquesta ordre defineix el contingut concret de les accions d'intermediació que han de realitzar els centres associats del Servei Valencià d'Ocupació i Formació, que es concreten fonamentalment en la informació i el direccionament dels demandants d'ocupació, el tractament de les corresponents demandes i la captació i el seguiment d'ofertes d'ocupació.
  
Finalment, aquest text regula les subvencions que percebran els centres associats com a compensació econòmica a les accions que realitzen en col·laboració amb el Servei Valencià d'Ocupació i Formació, així com les actuacions de seguiment i control que portarà a terme el citat organisme autònom per a verificar-ne la correcta execució.
  
En virtut d'això, i fent ús de les facultats que em confereix la Llei 5/1983, de 30 de desembre, de Govern Valencià, i l'article 47 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Capítol I
  
Normes generals
  
Article 1. Objecte
  
1. Aquesta ordre té per objecte establir el procediment per a l'homologació dels centres associats del Servei Valencià d'Ocupació i Formació en l'àmbit de la intermediació laboral, així com regular el desenvolupament i l'organització de les accions que puguen realitzar de manera complementària.
  
Article 2. Accions
  
Les accions que portarà a terme el Servei Valencià d'Ocupació i Formació en l'àmbit de la intermediació, a través de la seua xarxa de centres associats, són les següents:
  
1. Informació i direccionament.
  
2. Tractament de les demandes d'ocupació.
  
3. Tractament d'ofertes d'ocupació.
  
El centre associat podrà realitzar alguna o totes de les citades accions, de conformitat amb el que dispose la resolució d'homologació corresponent i el conveni subsegüent.
  
Article 3. Informació i direccionament
  
1. La informació consisteix a proporcionar a l'usuari les dades necessàries sobre les distintes accions que realitza el Servei Valencià d'Ocupació i Formació.
  
A aquests efectes són punts d'informació, a més dels centres del Servei Valencià d'Ocupació i Formació, aquells centres que sol·liciten portar a terme alguna o totes les accions a què s'autoritze mitjançant el procés d'homologació, d'acord amb el procediment establit en l'article 9 d'aquesta ordre, així com els centres col·laboradors homologats en matèria de formació professional ocupacional, l'obligatorietat dels quals apareixerà en les convocatòries de concessió de cursos.
  
2. S'entén per direccionament des d'un centre associat l'acte de dirigir als demandants d'ocupació al centre Servef d'Ocupació que li corresponga per la seua localitat de domicili quan es tracte d'un alta de demanda, o a d'altres centres associats en funció de la proximitat al seu domicili o de l'especialització quan es tracte de modificacions o renovació de la demanda.
  
Article 4. Tractament de les demandes d'ocupació
  
El tractament de les demandes d'ocupació implica la realització de les següents accions:
  
1. Alta de la demanda
  
A efectes de registre administratiu de la demanda, aquesta es produirà únicament al centre Servef que corresponga al domicili del demandant d'ocupació. Aquesta acció serà sempre prèvia a qualsevol introducció de currículum.
  
2. Introducció del currículum vitae
  
Els centres associats, com a agents de suport a la intermediació, realitzaran aquesta acció amb els demandants que els siguen adreçats per un centre Servef.
  
Aquesta acció comporta la realització d'una entrevista individual i personalitzada, la comprovació i validació de les dades que conté el currículum i dels documents acreditatius aportats per l'usuari del servei, i la posterior codificació d'aquestes dades, la qual haurà de fer-se efectiva pels centres associats al Servei Valencià d'Ocupació i Formació en un termini màxim de tres dies des de la realització de l'entrevista ocupacional del demandant d'ocupació.
  
El model de currículum serà el proporcionat pel Servei Valencià d'Ocupació i Formació, i serà el mateix que s'utilitze als centres Servef de titularitat pública.
  
L'objecte principal de la citada entrevista és comprovar l'adequació de les dades del currículum amb la llista d'ocupacions a què opta el demandant d'ocupació i assessorar-lo sobre aquestes ocupacions o altres d'alternatives.
  
La introducció del curriculum vitae implica, així mateix, oferir a la persona demandant d'ocupació la possibilitat d'inscriure-la en els distints servicis que desenvolupe el Servei Valencià d'Ocupació i Formació, directament o a través dels seus centres associats.
  
El centre associat entregarà a l'interessat una còpia de l'entrevista realitzada i li demanarà la firma de l'exemplar que ha de quedar arxivat al centre.
  
3. Renovació de la demanda d'ocupació
  
La demanda d'ocupació té data de caducitat: la data que figura en el seu document DARDE (Document d'Alta i Renovació de la Demanda d'Ocupació). Per a mantenir l'alta a partir de la citada data per un altre període igual, fa falta manifestar-ho explícitament i renovar la seua sol·licitud de demanda d'ocupació. El centre associat està obligat a renovar la demanda a qualsevol demandant que ho sol·licite.
  
Els demandants d'ocupació han de renovar la seua demanda el dia que aparega al seu document DARDE. En el cas de demandants perceptors de prestacions per desocupació, la renovació serà presencial; la resta de demandants d'ocupació podran renovar la demanda per qualsevol mitjà pel qual es garantisca la seua identitat.
  
4. Modificació del currículum
  
La persona demandant d'ocupació podrà sol·licitar en qualsevol moment del centre associat que haja fet la introducció del seu currículum, la rectificació, la modificació o la cancel·lació de les dades que conté. El centre ha de procedir a allò que sol·licita el termini de dos dies, i d'acord amb el que disposa l'article 16.1 de la Llei Orgànica 15/1999, de 13 de desembre, de Protecció de Dades de Caràcter Personal. La notificació a què es refereix l'article 16.4 de la citada llei es produirà, per part del centre associat al Servei Valencià d'Ocupació i Formació, de forma automàtica a través de la xarxa informàtica connectada.
  
Article 5. Tractament d'ofertes d'ocupació
  
El procés de tractament d'ofertes d'ocupació per part dels centres associats que presenten les diferents empreses o entitats consisteix en:
  
1. L'assessorament a les empreses per a la definició dels llocs de treball oferits i dels perfils professionals necessaris per a cobrir aquesta oferta de treball.
  
2. L'assistència a les empreses en l'elaboració del document d'oferta.
  
3. La introducció en la xarxa informàtica del Servei Valencià d'Ocupació i Formació del document d'oferta.
  
4. El seguiment, la comunicació i el tancament del resultat de l'oferta.
  
Se n'exclouen explícitament els centres associats del tractament d'ofertes que realitzen les empreses de treball temporal.
  
Article 6. Supervisió de les accions
  
Totes les accions realitzades pel centre associat seran supervisades per l'Àrea de Planificació i Avaluació de Centres, havent de supeditar-se a les instruccions o circulars emanades del director general del Servef i d'utilitzar els models normalitzats que li siguen facilitats.
  
Article 7. Usuaris de les accions
  
Poden ser usuaris de les accions que realitze el Servei Valencià d'Ocupació i Formació, a través dels seus centres associats, tant els demandants com els oferents d'ocupació.
  
a) Es consideren demandants d'ocupació tant les persones en situació de desocupació com les ocupades que vulguen canviar de treball i formalitzen la inscripció en el Servei Valencià d'Ocupació i Formació.
  
b) Es consideren oferents tota persona física o jurídica amb capacitat per a col·locar treballadors que tinga la necessitat de cobrir un o diversos llocs de treball, i així ho sol·licite del servei públic d'ocupació.
  
La condició d'usuari és de caràcter voluntari i l'interessat podrà lliurement accedir a un centre Servef de titularitat pública o a un centre associat. En tot cas, la prestació del servei serà de manera gratuïta.
  
Capítol II
  
Dels centres associats
  
Article 8. Requisits
  
Podrà ser titular de centres associats del Servei Valencià d'Ocupació i Formació en l'Àrea d'Intermediació Laboral, d'acord amb el que preveu l'article 7 del Decret 41/2001, de 27 de febrer, del Govern Valencià, qualsevol entitat pública o privada sense ànim de lucre constituïda sota qualsevol forma jurídica i que obtinga l'homologació necessària per l'òrgan competent del Servei Valencià d'Ocupació i Formació d'acord amb el procediment previst en l'article 9 d'aquesta ordre, a fi de col·laborar amb el citat organisme autònom realitzant una o diverses accions previstes en l'article 2 d'aquesta i reunisca els següents requisits generals:
  
1. Tenir personalitat jurídica pròpia en qualsevol de les seues formes.
  
2. Estar al corrent en les seues obligacions tributàries i amb la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, i disposicions aplicables.
  
3. Acreditar capacitat suficient en cada centre de mitjans materials, humans i organitzatius que garantisquen la solvència per a realitzar les actuacions autoritzades, en els termes que a continuació es descriuen:
  
- Tenir com a mínim un professional amb prou capacitat per a realitzar les tasques d'entrevista i assessorament als demandants d'ocupació, així com per a l'assessorament a les empreses oferents d'ocupació, amb una titulació universitària mínima de grau mitjà, preferentment amb experiència en matèries de selecció de personal i orientació laboral, i que estiga vinculat al centre mitjançant una relació jurídica laboral.
  
- Disposar d'un local amb despatx per a atenció individual als usuaris, amb ubicació integrada al nucli urbà del terme municipal corresponent, adaptat a la legislació sobre barreres arquitectòniques i en horari d'atenció al públic de huit hores com a mínim, podent-se fraccionar en jornada de matí i vesprada.
  
- Disposar, en règim de propietat o lísing, dels mitjans informàtics i de transmissió de dades que permeten l'adequat intercanvi d'informació amb el Servei Valencià d'Ocupació i Formació.
  
- Disposar d'un fax amb línia dedicada.
  
4. Depositar aval bancari a favor del Servef en els termes legalment previstos, amb caràcter indefinit i per import mínim de 5.000.000 de pessetes (30.050,60 euros), la cancel·lació del qual es determinarà amb l'extinció de tota activitat concertada amb el Servef. El Servef podrà actualitzar anualment la quantia inicial dels avals d'acord amb l'evolució de l'índex de preus al consum. Així mateix podrà actualitzar la quantia que hagen d'avalar els centres homologats transcorreguts cinc anys des de la data de la corresponent resolució d'homologació.
  
Queden exceptuats de l'obligació de depòsit d'aval aquelles entitats els centres de les quals realitzen, en exclusiva, les activitats arreplegades en l'article 3 d'aquesta ordre.
  
Igualment, d'acord amb el mencionat article 7 del Decret 41/2001, de 27 de febrer, del Govern Valencià, s'haurà de justificar i complir algun dels següents criteris d'ordre bàsic:
  
a) De cobertura territorial, atenent les necessitats d'estendre determinats servicis a alguna part del territori autonòmic.
  
b) D'especialització de les accions a determinats col·lectius i sectors productius.
  
c) D'actuació coordinada i integrada en matèria d'orientació i intermediació laboral en els tres subsistemes de formació professional realitzats per entitats de caràcter no lucratiu que acrediten experiències o coneixements del mercat de treball valencià.
  
Així mateix es podrà autoritzar el funcionament i l'homologació d'aquells centres associats que complisquen les finalitats d'interés general que tenen encomanades el Servef, atenent l'informe del Consell de Direcció del Servef en aquests casos.
  
Aquests centres prestaran un servei de suport i complementari al Servei Valencià d'Ocupació i Formació en els termes previstos en aquesta ordre, de manera continuada i sota la supervisió i el control del seu director general, sense integrar l'estructura organitzativa del citat organisme autònom.
  
Podrà alternar-se la condició de centre associat del Servei Valencià d'Ocupació i Formació en l'Àrea d'Intermediació Laboral amb la condició de centre col·laborador homologat per a impartir accions de formació professional ocupacional.
  
Article 9. Adquisició de la condició de centre associat
  
1. Les entitats que reunint els requisits establits en l'article anterior, desitgen obtenir la titularitat de centres associats homologats, hauran de sol·licitar l'homologació al director general del Servei Valencià d'Ocupació i Formació.
  
2. Les sol·licituds d'homologació es presentaran en qualsevol dels registres del Servei Valencià d'Ocupació i Formació o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats facilitats a l'efecte pel Servei Valencià d'Ocupació i Formació.
  
3. Tota sol·licitud haurà d'anar acompanyada de la següent documentació referida, si és procedent, a cadascun dels centres en què es vaja a prestar servicis i degudament subscrita pel representant legal de l'entitat:
  
- Documentació acreditativa i identificadora de l'entitat sol·licitant i del seu representant legal, així com declaració jurada en la qual s'expressen els vincles societaris o jurídics amb terceres entitats, fins i tot dels administradors o del consell d'administració.
  
- Document d'identificació fiscal de l'entitat sol·licitant.
  
- Document que acredite la propietat, l'arrendament o el dret d'ús de l'immoble, de les instal·lacions i dels equipaments assenyalats en l'article 8 d'aquesta ordre.
  
- Llicència municipal d'obertura.
  
- Llista de persones que vagen a realitzar les tasques d'entrevista i assessorament als demandants i oferents d'ocupació, i el curriculum vitae, així com document acreditatiu de la relació jurídica que tenen amb l'entitat sol·licitant.
  
- Llista de mitjans materials destinats a la realització de les accions.
  
- Memòria descriptiva dels procediments de gestió i seguiment de les accions, amb càlcul de la capacitat diària d'atenció de persones i el pressupost de despesa de personal i corrent.
  
- Memòria d'activitats de l'entitat i qualsevol altra documentació que avale la solvència professional i tècnica per al desenvolupament de les accions sol·licitades.
  
- Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV número 2.775), la vigència del qual haurà d'estendre's fins a la data de presentació de la sol·licitud.
  
- Dades de domiciliació bancària segons model facilitat a l'efecte (fitxa de manteniment de tercers), excepte si s'ha presentat amb anterioritat davant de la Conselleria d'Economia, Hisenda i Ocupació i no ha experimentat variació; en aquest cas s'indicarà el compte en què es practicaran els ingressos.
  
- En el cas d'entitats amb diversos centres, s'haurà d'adjuntar una memòria relativa als protocols previstos entre els servicis centrals de l'entitat i els respectius centres a efectes de funcionament, arxivament de documentació i sistemes d'avaluació interna.
  
- Qualsevol altra documentació, a sol·licitud del Servef, relacionada amb la sol·licitud d'homologació.
  
4. Les sol·licituds d'homologació que tinguen entrada en el Servei Valencià d'Ocupació i Formació es remetran a l'Àrea de Planificació i Avaluació de Centres, la qual verificarà la documentació rebuda.
  
Quan la sol·licitud no reunisca els requisits establits en aquesta ordre o no s'acompanye la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, l'Àrea de Planificació i Avaluació de Centres requerirà els interessats perquè en un termini de 10 dies esmenen la falta o acompanyen els documents necessaris, amb indicació que si així no ho feren, es considerarà que desisteixen de la seua petició, prèvia resolució que haurà de ser dictada en els termes previstos en l'article 42 de la citada llei.
  
5. Una vegada completat l'expedient, l'Àrea de Planificació i Avaluació de Centres emetrà l'informe sobre l'adequació o no de la sol·licitud a aquesta ordre, amb les observacions pertinents, i formularà l'oportuna proposta de resolució després de la visita d'inspecció del local i la revisió de la documentació en el termini de quatre mesos i prèvia audiència a l'entitat sol·licitant, si és procedent, amb remissió de l'expedient al director general del Servei Valencià d'Ocupació i Formació.
  
6. Després de la citada proposta de resolució, els expedients seran informats en la primera reunió que realitze el Consell de Direcció del Servei Valencià d'Ocupació i Formació, que podrà adoptar qualsevol dels següents acords: informar favorablement la sol·licitud, informar negativament la mateixa o informar amb inconvenients susceptibles d'esmena.
  
7. Una vegada emesos els citats informes, el director general del Servei Valencià d'Ocupació i Formació dictarà la resolució procedent. El termini màxim per a resoldre i notificar la resolució serà de sis mesos a comptar des de la presentació de la sol·licitud en qualsevol dels registres d'entrada del Servei Valencià d'Ocupació i Formació.
  
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
La resolució, cas de ser favorable, preveurà la necessitat de formalitzar l'aval previst en l'article 8.4 d'aquesta ordre com a condició prèvia a la firma del conveni referit en el punt 9 d'aquest article.
  
8. Les resolucions que dicte el director general del Servei Valencià d'Ocupació i Formació a l'empara d'aquesta ordre esgoten la via administrativa; contra elles s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjudici del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que consideren procedent.
  
Davant de la desestimació per silenci administratiu, contra l'acte presumpte idèntic s'hi podrà interposar recurs en el termini de sis mesos a comptar des que haguera finalitzat el termini que per a dictar i notificar la resolució expressa es menciona en aquest article, tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa i sense perjudici del que disposen els articles 116 i 117 abans mencionats.
  
9. El Servei Valencià d'Ocupació i Formació formalitzarà un conveni de col·laboració amb les entitats homologades, com a acabament de l'expedient, en el qual s'establiran les condicions per a realitzar les accions autoritzades pels centres associats del Servei Valencià d'Ocupació i Formació, d'acord amb el que disposa aquesta ordre i en la resolució d'homologació.
  
Si l'entitat sol·licitant no subscriu el conveni en el termini d'un mes següent a la notificació de la resolució de l'homologació, aquesta s'extingirà i no produirà cap efecte, sense perjudici que s'adopte la citada extinció mitjançant resolució motivada pel director general del Servef.
  
Article 10. Obligacions dels centres associats homologats
  
1. Els centres associats homologats per a la intermediació laboral del Servei Valencià d'Ocupació i Formació estan obligats a:
  
a) Mantenir les condicions relatives a instal·lacions i estructura de mitjans que van donar lloc a l'aprovació de la seua sol·licitud d'homologació.
  
b) Utilitzar les metodologies, models normalitzats, taules d'ajuda i programes informàtics que establisca el Servei Valencià d'Ocupació i Formació.
  
c) Utilitzar adequadament les identificacions del Servei Valencià d'Ocupació i Formació, segons les instruccions que s'establisquen a l'efecte.
  
d) Col·locar en la part exterior del centre i en un lloc visible la placa identificadora del Servei Valencià d'Ocupació i Formació.
  
e) Obtenir la prèvia autorització del Servei Valencià d'Ocupació i formació per a la difusió publicitària de les accions previstes en l'article 2 d'aquesta ordre, així com respectar les instruccions i utilitzar el model d'anunci o cartell de publicitat que per a això s'establisca.
  
f) Mantenir a disposició del Servei Valencià d'Ocupació i Formació l'expedient complet corresponent a l'usuari durant un termini de cinc anys. Aquest expedient ha de contenir el currículum firmat per l'usuari; la fotocòpia del seu document nacional d'identitat; el seguiment de les ofertes per a les quals haja sigut convocat; el resultat de les ofertes; els documents relatius a qualsevol incidència que puga produir-se en el procés d'informació, captació d'ofertes o de tractament de la demanda d'ocupació; les autoritzacions necessàries a l'efecte del que estableix la Llei Orgànica 15/1999, de 13 de desembre, de Protecció de Dades de Caràcter Personal, així com els documents de renovació, modificació i cancel·lació del currículum; tot això en funció del tipus d'actuacions realitzades pel centre associat.
  
g) Mantenir a disposició del Servei Valencià d'Ocupació i Formació el document d'oferta firmat pel representant legal de l'empresa oferent degudament classificat per ordre de dates, així com les anotacions de les incidències i respostes de les empreses sobre els candidats enviats i totes les incidències del procés d'oferta.
  
h) Introduir en la base de dades del Servei Valencià d'Ocupació i Formació totes les ofertes d'ocupació que formulen les empreses. La introducció de l'oferta en la base de dades haurà de produir-se en el mateix dia que siga presentada en el centre associat per l'empresari.
  
i) Informar al Servei Valencià d'Ocupació i Formació, prèviament i per escrit, de qualsevol canvi que puga produir-se en les dades expressades pel centre en la sol·licitud d'homologació.
  
j) No percebre cap retribució econòmica dels usuaris ni de tercers interessats per la realització de les accions realitzades en col·laboració amb el Servei Valencià d'Ocupació i Formació en el marc d'aquesta ordre.
  
k) Informar prèviament el Servei Valencià d'Ocupació i Formació sobre si perceben ajudes d'una altra administració o de qualsevol altre ens públic o privat per a portar a terme accions iguals o anàlogues a les regulades en aquesta ordre.
  
l) Informar prèviament els usuaris que faciliten dades personals del que estableix l'article 5 de la Llei 15/1999, de 13 de desembre, de Protecció de Dades de Caràcter Personal.
  
m) Obtenir el consentiment de l'usuari per al tractament automatitzat de les seues dades personals a l'efecte de la intermediació en el mercat de treball.
  
n) Adoptar les mesures tècniques i organitzatives necessàries per a garantir la seguretat de les dades de caràcter personal i evitar-ne l'alteració, la pèrdua o el tractament no autoritzat, d'acord amb les directrius que establisca el Servei Valencià d'Ocupació i Formació.
  
o) Guardar el secret professional respecte de les dades contingudes en els fitxers automatitzats de titularitat del Servei Valencià d'Ocupació i Formació o registrats en suport físic susceptible de tractament automatitzat. Aquesta obligació subsistirà fins i tot en el cas que perda la seua condició de centre associat, d'acord amb el que estableix l'article 10 de la Llei Orgànica 15/1999 abans citada.
  
Les dades de caràcter personal objecte del tractament automatitzat només podran ser cedits per al compliment dels fins directament relacionats amb les accions del Servei Valencià d'Ocupació i Formació.
  
p) No introduir en les ofertes d'ocupació dades de caràcter personal confidencial o que puguen donar lloc a qualsevol tipus de discriminació.
  
q) Garantir que la utilització del servei siga voluntària per part dels usuaris, sense que puga existir cap tipus de pressió o engany per part del centre per a aconseguir usuaris del servei.
  
r) Facilitar informació a la persona demandant d'ocupació de l'estat de les seues dades de caràcter personal incloses en els fitxers automatitzats, en qualsevol de les formes expressades en l'article 15.2 de la Llei Orgànica 15/1999 abans mencionada.
  
s) Procedir a la cancel·lació de les dades contingudes en el currículum a instància de la persona demandant d'ocupació en el termini de 10 dies.
  
t) En el cas que l'entitat perda la seua condició de centre associat, haurà de remetre els expedients dels usuaris que estiguen vigents al centre que li indique el Servei Valencià d'Ocupació i Formació.
  
u) Totes les altres obligacions que es deriven d'aquesta ordre i dels convenis de col·laboració previstos en l'article 9.9 d'aquesta.
  
v) Permetre el lliure accés al centre i a la documentació corresponent als funcionaris del Servef per a l'exercici de les funcions de supervisió, control i inspecció de les accions homologades.
  
w) L'entitat titular de centres associats no podrà tenir cap relació de col·laboració empresarial que afecte la finalitat de les actuacions per a concertar amb el Servef, amb cap empresa o persona jurídica, dependent directament o indirectament d'alguna entitat amb ànim de lucre, excepte com a usuari per a la gestió de les ofertes d'ocupació.
  
2. L'incompliment de qualsevol d'aquestes obligacions determinarà la instrucció del corresponent expedient, que podrà adoptar l'extinció de la resolució d'autorització de l'activitat del centre associat homologat, d'acord amb el que estableix l'article 3.g en relació amb l'article 20.1.b de l'annex del Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del Servei Valencià d'Ocupació i Formació.
  
Capítol III
  
Subvencions als centres associats
  
Article 11. Concessió de les ajudes
  
Els convenis de col·laboració entre el Servei Valencià d'Ocupació i Formació i les entitats titulars dels centres associats previstos en l'article 9.9 d'aquesta ordre, podran ser de caràcter indefinit i determinaran els imports unitaris de les subvencions que corresponga atorgar en contraprestació als servicis o a les actuacions realitzades, i de conformitat amb el que disposa l'article següent.
  
Article 12. Import de les subvencions
  
1. Els centres associats, com a compensació econòmica a les accions que realitzen en col·laboració amb el Servei Valencià d'Ocupació i Formació, rebran en concepte de subvenció les següents quantitats:
  
a) Per les accions de captació d'oferta: una ajuda de 4.000 pessetes (24,04 euros) per oferta captada i tramitada al Servei Valencià d'Ocupació i Formació, en els termes previstos en l'article 5 d'aquesta ordre.
  
b) Per les accions de tractament de la demanda d'ocupació:
  
- Una subvenció de 2.500 pessetes (15,03 euros) per currículum introduït i validat pel Servei Valencià d'Ocupació i Formació.
  
- No serà subvencionable la modificació del currículum i la renovació de la demanda.
  
2. No serà subvencionada la realització de les accions descrites en la disposició transitòria segona per part dels centres col·laboradors en matèria de formació professional ocupacional que al mateix temps estiguen homologats com a centres associats quan es tracte dels seus alumnes mateix.
  
3. No podran percebre les compensacions econòmiques descrites les entitats que estiguen obligades per conveni a facilitar gratuïtament al Servef les dades dels demandants d'ocupació de les ofertes que reben, ni els centres públics a què fa referència la disposició addicional quarta.
  
Article 13. Concurrència de subvencions
  
L'import de les subvencions mencionades en l'article anterior no podrà ser, en cap cas, de tal quantia que aïlladament o en concurrència amb subvencions o ajudes d'unes altres administració públiques o d'uns altres ens públics o privats, supere el cost de l'activitat que haja de realitzar el centre homologat.
  
Article 14. Forma de pagament
  
1. Amb caràcter trimestral es procedirà al lliurament de les subvencions al centre associat, prèvia comprovació per part del personal del Servef de les accions realitzades.
  
El Servei Valencià d'Ocupació i Formació disposarà de la justificació automatitzada de les accions i remetrà als centres una llista provisional de la liquidació amb els imports corresponents. Si el centre no hi expressa la seua disconformitat per escrit en el termini de 15 dies, es procedirà a proposar el pagament de l'import especificat pel Servei Valencià d'Ocupació i Formació.
  
2. Abans de procedir al lliurament de les ajudes, l'entitat titular dels centres haurà d'acreditar que es troba al corrent en les seues obligacions tributàries i de Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV número 2.775, de 21 de juny de 1996).
  
3. Les entitats beneficiàries hauran de presentar davant del Servei Valencià d'Ocupació i Formació, abans del 15 de gener de cada any, un certificat en què es faça constar la realització de les accions subvencionades en cada centre associat durant l'any anterior i els justificants de despeses i imports pagats, havent d'aportar a aquestos efectes les corresponents factures o documents de valor probatori equivalent (nòmines, documents de cotització, etcètera).
  
Article 15. Resolució de l'ajuda concedida
  
L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció; la variació de la finalitat de l'actuació, o la falta de justificació de l'acció, donaran lloc a la incoació per l'òrgan competent per a la concessió de les ajudes del corresponent procediment, que podrà finalitzar, si és procedent, amb la resolució de perduda de la subvenció i l'obligació de reintegrar les quantitats indegudament percebudes i l'interés de demora des del moment del pagament de l'ajuda, així com amb l'extinció de la condició de centre homologat del Servei Valencià d'Ocupació i Formació. En la tramitació del procediment es garantirà en tot cas el dret de l'interessat a l'audiència.
  
Capítol IV
  
Seguiment i control
  
Article 16. Registre de centres associats homologats
  
Es crea el Registre de Centres Associats, dependent de l'Àrea de Planificació i Avaluació de Centres, amb la finalitat de portar-ne a terme el cens, la inspecció i el control.
  
El règim de funcionament del citat registre serà el que s'establisca a l'efecte pel director general del Servei Valencià d'Ocupació i Formació, podent delegar funcions en els serveis territorials del Servef.
  
Article 17. Inspecció de les accions
  
Amb la finalitat de comprovar la correcta execució de les activitats realitzades pels centres associats, de conformitat amb la normativa reguladora i d'acord amb el contingut de les accions subvencionades, es podran efectuar les visites de seguiment que en qualsevol moment puga determinar l'Àrea de Planificació i Avaluació de Centres del Servei Valencià d'Ocupació i Formació.
  
Article 18. Accés a les instal·lacions
  
Els centres que porten a terme accions de tractament de les demandes d'ocupació i de tractament d'ofertes d'ocupació facilitaran, en el cas que s'efectuen visites de seguiment, l'accés a les instal·lacions en què es realitzen les accions, així com tota la documentació de caràcter tècnic, administratiu, informàtic o comptable que tinga relació amb la subvenció concedida que se'ls sol·licite.
  
L'obstaculització o la prohibició d'accés seran considerades com a causes per a adoptar la resolució corresponent sobre l'extinció de la condició de centre homologat.
  
Article 19. Informes de seguiment
  
En les visites de seguiment s'elaborarà un informe que firmaran el responsable de la visita i el responsable del centre. La firma del responsable del centre no implicarà la conformitat amb el contingut de l'informe.
  
DISPOSICIONS ADDICIONALS
  
Primera
  
En compliment del que disposa l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, per ordre de la Conselleria d'Economia, Hisenda i Ocupació es donarà publicitat de les línies de subvenció i de l'import global màxim destinat en cada exercici per a la concessió de les ajudes previstes en aquesta ordre.
  
Segona
  
En el cas que els documents que han d'acompanyar la sol·licitud prevista en l'article 8 d'aquesta ordre ja estigueren en poder de qualsevol òrgan de l'administració actuant, l'entitat sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si hi manca, que l'acredite per uns altres mitjans els requisits a què es refereix el document.
  
Tercera
  
Els imports mencionats en l'article 12 d'aquesta ordre podran ser actualitzats mitjançant ordre de la Conselleria d'Economia, Hisenda i Ocupació.
  
Quarta
  
Els centres públics de Formació Professional Ocupacional i de Formació Professional Reglada que impartisquen els cursos de Formació Professional Especifica que determinen conjuntament les conselleries d'Economia, Hisenda i Ocupació, i de Cultura i Educació, podran tenir la consideració de centres associats amb les funcions previstes en el capítol II d'aquesta ordre.
  
Cinquena
  
La Fundació Servei Valencià d'Ocupació, tal com arreplega l'article 3.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, podrà portar a terme accions de comprovació de la disponibilitat de demandants per a ofertes d'ocupació en els termes que es regulen en el conveni que es firme amb la citada entitat.
  
DISPOSICIONS TRANSITÒRIES
  
Primera
  
En el termini de dos anys des de la notificació de la resolució d'homologació, l'entitat haurà d'acreditar davant del Servei Valencià d'Ocupació i Formació que li ha sigut expedit el certificat de qualitat EZL 8256:2000, o versió que el substituïsca, per un organisme certificador degudament acreditat per l'entitat Nacional d'Acreditació (ENAC).
  
Si no s'aportara la citada acreditació en l'indicat termini, l'òrgan competent incoarà el corresponent expedient d'extinció de la condició de centre associat.
  
Segona
  
En el cas que el centre associat impartisca accions en matèria de Formació Professional Ocupacional subvencionades pel Servef, realitzarà la introducció del currículum dels alumnes dels seus cursos en el període lectiu que corresponga, d'acord amb les instruccions de la Direcció General del Servef.
  
DISPOSICIONS FINALS
  
Primera
  
Es faculta el director general del Servei Valencià d'Ocupació i Formació per a dictar totes les instruccions que siguen necessàries per al desenvolupament i l'execució del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 20 de desembre de 2001
  
El conseller d'Economia, Hisenda i Ocupació,


Còpia Permalink ELI